**ELŐTERJESZTÉS**

**Körmend Város Önkormányzata Képviselő-testületének 2021. szeptember 2-i ülésére**

**Tárgy:** a Kölcsey Utcai Általános Iskola ingatlanaira vonatkozó vagyonkezelési szerződés

Tisztelt Képviselő-testület!

A nemzeti köznevelésről szóló 2011. évi CXC. törvény 74.§ (4) bekezdése alapján az Önkormányzat 2017. január 1-i hatállyal vagyonkezelési szerződést kötött a Szombathelyi Tankerületi Központtal, amely szerződés értelmében a körmendi közoktatási intézményeknek helyet adó ingatlanok a Tankerületi Központ vagyonkezelésébe kerültek.

A Szombathelyi Tankerületi Központ és Szombathelyi Egyházmegye arról tájékoztatta az Önkormányzatot, hogy a körmendi Kölcsey Utcai Általános Iskola fenntartását és működtetését 2021. szeptember 1-től a Szombathelyi Egyházmegye veszi át, és az iskola neve is megváltozik ettől az időponttól: Boldog Batthyány László Katolikus Általános Iskola lesz. Erre tekintettel módosítani szükséges a Tankerületi Központtal kötött vagyonkezelési szerződést, és abból a Kölcsey Utcai Általános Iskolát ki kell venni, egyúttal a Szombathelyi Egyházmegyével szükséges ezen intézményre vonatkozóan új vagyonkezelési szerződést kötni.

Mind a szerződésmódosítás, mind az új vagyonkezelési szerződés előkészítésre került, a Képviselő-testület tagjai az előterjesztés mellékleteként megismerhetik azt.

A Körmendi Kölcsey Utcai Általános Iskola konyhájában Körmend Város Önkormányzata közétkeztetést biztosít, ezért erre vonatkozóan immáron az Egyházmegyével kell üzemeltetési megállapodást kötni, amit csatolunk az előterjesztéshez. A Szombathelyi Tankerületi Központ is kérte azt, hogy új üzemeltetési megállapodást kössön az Önkormányzat velük a többi iskolában található konyha, ill. a Somogyi Béla Tagiskolában található sportcsarnok és uszoda használatáról, ezt is csatoljuk az előterjesztéshez, ez semmi új elemet nem tartalmaz, hanem a Körmendi Kölcsey Utcai Általános Iskolán kívüli egyéb iskolák esetében összegzi -és a korábbi módosításokkal egységesíti -. a korábban már megkötött üzemeltetési megállapodást.

Kérem a Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

1. Körmend Város Önkormányzata Képviselő-testülete megismerte, és a mellékletnek megfelelően jóváhagyja a Szombathelyi Tankerületi Központtal kötendő vagyonkezelési szerződésmódosítást és a Szombathelyi Egyházmegyével megkötendő vagyonkezelési szerződést, egyúttal felhatalmazza a polgármestert a szerződések aláírására.

2. Körmend Város Önkormányzata Képviselő-testülete hozzájárul ahhoz, hogy a mellékelt vagyonkezelési szerződésben foglalt ingatlanok, ingatlanrészek tekintetében a Szombathelyi Egyházmegye javára vagyonkezelési jog kerüljön az ingatlan-nyilvántartásba bejegyzésre.

3. Körmend Város Önkormányzata Képviselő-testülete megismerte, és a mellékletnek megfelelően jóváhagyja a Szombathelyi Tankerületi Központtal és a Szombathelyi Egyházmegyével kötendő üzemeltetési szerződést, egyúttal felhatalmazza a polgármestert a szerződések aláírására.

Körmend, 2021. augusztus 19.

 **Bebes István**

 **polgármester**